BEGRUNDELSE

Efter anmodning fra Portugal ydede Rådet den 17. maj 2011 finansiel bistand til Portugal (Rådets gennemførelsesafgørelse 2011/344/EU) til støtte for et solidt økonomisk reformprogram, som skal genoprette tilliden og gøre det muligt igen at opnå en holdbar økonomisk vækst og sikre finansiel stabilitet i Portugal, euroområdet og EU.

I overensstemmelse med artikel 3, stk. 10, i afgørelse 2011/344/EU har Kommissionen sammen med IMF og i samråd med ECB foretaget den sjette gennemgang for at vurdere fremskridtene med gennemførelsen af de aftalte foranstaltninger og af disses effektivitet og økonomiske og sociale virkninger.

I betragtning af den seneste økonomiske, finanspolitiske og finansielle udvikling og de seneste politiske tiltag finder Kommissionen, at der er behov for visse ændringer af de økonomisk-politiske betingelser, der ligger til grund for støtten, for at sikre opfyldelsen af programmets mål som forklaret i betragtningerne til de foreslåede ændringer af Rådets gennemførelsesafgørelse.

2012/0352 (NLE)

Forslag til

RÅDETS GENNEMFØRELSESAFGØRELSE

om ændring af gennemførelsesafgørelse 2011/344/EU om tildeling af finansiel støtte fra Unionen til Portugal

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme[1], særlig artikel 3, stk. 2,

under henvisning til forslag fra Europa-Kommissionen, og

ud fra følgende betragtninger:

(1) I overensstemmelse med artikel 3, stk. 10, i Rådets gennemførelsesafgørelse 2011/344/EU har Kommissionen sammen med Den Internationale Valutafond (IMF) og i samråd med Den Europæiske Centralbank (ECB) foretaget den sjette gennemgang af myndighedernes fremskridt med gennemførelsen af de aftalte foranstaltninger og af disse foranstaltningers effektivitet og økonomiske og sociale virkninger.

(2) Efter et stærkt fald på 3 % i 2012 i faste priser forventes den økonomiske aktivitet gradvis at rette sig op fra og med anden halvdel af 2013, hvor de kvartalsmæssige vækstrater igen bliver positive. På længere sigt forventes den økonomiske genopretning at tage yderligere fart i 2014, selv om der vil være en del modvind fra det indenlandske forbrug. De makroøkonomiske udsigter er for nedadgående. Der er især en stærkere end forventet forværring af den økonomiske situation i nogle eurolande, som vil kunne få en afsmitning på Portugal.

(3) Budgetunderskuddet for 2012 fastholdes på 5 % af BNP, selv om der er visse risici. Budgetgennemførelsen på udgiftssiden er stadig under kontrol, men indtægterne har indtil oktober ikke nået de allerede nedad reviderede mål. For at nå målet for underskuddet er der blevet implementeret ekstra besparelser til en værdi af ca. 3 % af BNP, men der er stadig en vis usikkerhed med hensyn til, hvad resultatet heraf vil blive. Statistikmyndighederne er stadig i gang med at vurdere, om salget af lufthavnskoncessionen (ANA), der er anslået til 0,7 % af BNP, kan betragtes som en underskudsreducerende foranstaltning.

(4) Budgetloven for 2013, som blev vedtaget den 27. november, omfatter diskretionære foranstaltninger på mere end 3 % af BNP, for at målet for underskuddet på 4,5 % af BNP skal kunne nås i 2013. På udgiftssiden vil der i budgettet blive tale om en betydelig reduktion af lønningerne i den offentlige sektor i kraft af færre jobs og reduktion af overtidsbetalinger og andre kompensationer. Rationaliseringsbestræbelserne inden for sundhedssektoren, statsejede virksomheder, offentlig-private partnerskaber vil blive intensiveret, og de sociale udgifter vil blive yderligere strammet. På indtægtssiden forudses der i budgettet en omfattende reform af den personlige indkomstskat, som skal reducere antallet af indkomstskattetrin og øge den gennemsnitlige skatteprocent på linje med europæiske standarder, alt imens progressiviteten bevares og skattefordelene nedbringes. Desuden pålægges der en ekstra skat på 3,5 % på den del af den skattepligtige indkomst, der ligger over mindstelønnen og et solidaritetsbidrag på 2,5 % af indkomst i det øverste skattetrin og på 5 % af indkomst over 250 000 EUR. Selskabsskatteindtægterne øges bl.a. ved, at fradragsmulighederne for renteomkostninger begrænses, at tærskelværdien sænkes for den højeste sats for fortjeneste, og at metoden med specielle forudbetalinger til selskaber, der er underlagt koncernbeskatning, ændres. Budgettet omfatter også ændringer i den indirekte beskatning, blandt andet en forøgelse af punktafgifterne på tobak, alkohol og naturgas, en udvidelse af grundlaget for ejendomsbeskatning efter nyvurdering af ejendomme og indførelse af en skat på finansielle transaktioner. Desuden vil de sociale bidrag blive højere, da de også vil blive pålagt supplerende betalinger til offentligt ansatte og arbejdsløshedsydelser.

(5) Efter foranstaltningerne i budgettet vil indtægtsstigningerne bidrage med 80 % af den finanspolitiske justering i 2013, og de resterende 20 % vil komme fra en reduktion af udgifterne (når man har set på, hvad indvirkningen vil blive af genindførelsen af den 13. månedsløn i den offentlige sektor og en månedlig pension på 1,1, efter forfatningsdomstolens afgørelse). I lyset af de risici, der er forbundet med den stærkt indtægtsbaserede justering, er myndighederne ved at forberede særlige foranstaltninger på op til 0,5 % af BNP, som vil blive aktiveret, hvis risiciene rent faktisk materialiserer sig. Foranstaltningerne vil hovedsageligt have form af udgiftsbesparelser, navnlig yderligere reduktion af lønomkostningerne, og vil blive yderligere specificeret i begyndelsen af 2013 inden den syvende gennemgang.

(6) Budgetjusteringen understøttes af en række strukturelle foranstaltninger, som kan fremme kontrollen med de offentlige udgifter og forbedre inkasseringen af indtægter. Der er især planer om en omfattende reform af budgetrammen, som skal bringe den på linje med bedste praksis inden for budgetprocedurer og –forvaltning. Det nye system til kontrol af forpligtelser begynder at give resultater, men implementeringen heraf skal overvåges nøjere for at sikre, at forpligtelserne står i forhold til finansieringen. Reformerne inden for den offentlige forvaltning, som allerede har givet store besparelser, vil fortsætte. Vigtige reformer til omstrukturering af forvaltningen af indtægter er næsten færdige, og myndighederne skærper overvågningen på indtægtssiden. Genforhandlingen af de offentlig-private partnerskaber er gået i gang, og der påregnes betydelige besparelser for 2013 og videre frem. De statsejede virksomheder forventes at nå en driftsmæssig balance stort set inden udgangen af året. Reformerne inden for sundhedssektoren giver store besparelser, og implementeringen heraf går fortsat alt i alt som planlagt.

(7) Der er indledt en omfattende udgiftsrevision, som har til formål at gøre de offentlige myndigheder mere effektive og rimelige og samtidig skabe besparelser på omkring 4 mia. EUR svarende til 2,5 % af BNP. Målet er at få reduceret overflødigt arbejde i hele den offentlige sektor og at omfordele ressourcerne til vækstfremmende udgiftsområder. Identifikation, kvantificering og tidsplan for implementering af foranstaltningerne skal ligge klar i februar 2013. I stabilitetsprogrammet for 2013 vil der blive givet flere oplysninger om den mellemsigtede finanspolitiske konsolideringsplan.

(8) I henhold til Kommissionens aktuelle prognoser for væksten i det nominelle BNP (-1,0 % i 2011, -2,3 % i 2012, 0,3 % i 2013 og 2 % i 2014) og de finanspolitiske mål på 5 % of BNP i 2012, 4½ % i 2013 og 2½ % i 2014 forventes gældskvoten at udvikle sig således: 108,1 % i 2011, 120 % i 2012, 122,2 % i 2013 og 122,3 % i 2014. Gældskvoten vil således blive stabiliseret fra 2012 og fremover og derefter være faldende efter 2014, såfremt der gøres yderligere fremskridt med nedbringelsen af underskuddet. Gældsdynamikken påvirkes af adskillige ikke-balanceførte transaktioner, bl.a. erhvervelser af betydelige finansielle aktiver, især med henblik på eventuelle bankrekapitaliseringer og finansiering af statsejede virksomheder samt differencer mellem rentebetalinger opgjort på periodiseringsbasis og kontantbasis.

(9) Kapitalforhøjelsen på 8,2 mia. EUR er næsten afsluttet, og hermed vil de deltagende banker kunne danne de af EBA krævede kapitalbuffere samt de for årets afslutning fastlagte programmål om en kernekapital (Core Tier 1) på 10 %. Det vejledende mål for forholdet mellem lån og indskud på 120 % i 2014 vil sandsynligvis blive nået, og nogle banker er allerede på nuværende tidspunkt under denne tærskel. Bestræbelserne på at diversificere finansieringskilderne til erhvervssektoren er ved at blive intensiveret. Lovene om bankafvikling, herunder genopretningsplaner, brobanker og en afviklingsfond, er ved at være klar.

(10) Der er gjort flere fremskridt med gennemførelse af strukturreformer til fremme af vækst og konkurrenceevne. Myndighederne styrker ikke blot arbejdsmarkedspolitikkerne, men har også forpligtet sig til at mindske afskedigelsesgodtgørelser for at fremme fleksibiliteten på arbejdsmarkedet og skabe flere jobs. Implementeringen af handlingsplanerne om ungdomsuddannelser går fremad som planlagt.

(11) Gennemførelsen af tjenesteydelsesdirektivet, der skal mindske barriererne for markedsadgang og fremme konkurrenceevnen og økonomisk aktivitet ved at fremme adgangen for nye markedsdeltagere i de forskellige økonomiske ordninger går fremad i passende tempo. Licensprocedurer og andre administrative byrder er også ved at blive forenklet i forskellige økonomiske sektorer som miljø og fysisk planlægning, landbrug og udvikling af landdistrikter, industri eller geologi. Der er ved at blive udarbejdet en rammelov med hovedprincipperne for, hvordan de vigtigste nationale reguleringsmyndigheder skal fungere, og at de skal have en stærk grad af uafhængighed og selvstændighed.

(12) Reformerne af retssystemer fortsætter med at gå fremad efter den aftalte tidsplan. Der er gjort yderligere fremskridt med hensyn til at mindske ophobningen af sager og med bredere reformer som for eksempel den geografiske omorganisering af distriktsdomstole og reformen af retsplejeloven.

(13) Hver enkelt foranstaltning, som kræves i denne afgørelse, skal være med til at få genetableret en sund økonomisk og finansiel situation i Portugal og landets evne til at finansiere sig selv på markederne -

VEDTAGET DENNE AFGØRELSE:

Artikel 1

I artikel 3 i gennemførelsesafgørelse 2011/344/EU foretages følgende ændringer:

1) stk. 7 affattes således:

"7. I overensstemmelse med specifikationerne i aftalememorandummet træffer Portugal følgende foranstaltninger i løbet af 2013:

a) det offentlige underskud må ikke overstige 4,5 % af BNP i 2013. Budgettet for 2013 skal omfatte permanente konsolideringsforanstaltninger til en værdi af mindst 3 % af BNP med sigte på at nedbringe det offentlige underskud inden for den tidsramme, der er angivet i stk. 3. Den portugisiske regering undersøger mulighederne for at øge udgiftsreduktionens vægt i den samlede konsolideringspakke for 2013 for på mellemlang sigt at sikre en vækstfremmende finanspolitisk justering på især udgiftssiden. I betragtning af risiciene for budgetgennemførelsen udarbejder den portugisiske regering i begyndelsen af 2013 nødforanstaltninger på 0,5 % af BNP, som kan aktiveres, hvis sådanne risici skulle materialisere sig

b) budgettet for 2013 skal omfatte indtægtsforøgende foranstaltninger såsom en reform af den personlige indkomstskat, der forenkler skattestrukturen, udvidelse af beskatningsgrundlaget gennem afskaffelse af visse skattefordele og forhøjelse af den gennemsnitlige skatteprocent, alt imens progressiviteten bevares, en udvidelse af selskabsskattegrundlaget; en forøgelse af skattesatsen for investeringsindkomst; en forøgelse af punktafgifter og ændringer af den nuværende ejendomsbeskatning

c) budgettet for 2013 omfatter udgiftsbesparende foranstaltninger, navnlig en rationalisering af den offentlige administration, uddannelse, sundhed og sociale ydelser; en reduktion af lønudgifterne ved at mindske antallet af fastansatte og midlertidigt ansatte og sænke overtidsbetalingen; en strømlining af de offentlige og private sociale overførsler og tilskud; en reduktion af overførslerne til lokale og regionale myndigheder; og en mindskelse af drifts- og kapitaludgifter i statsejede virksomheder

d) Portugal fortsætter med at implementere sit privatiseringsprogram

e) Portugal udvikler fælles retningslinjer for indtægtsprognoser for subnationale myndigheder

f) Portugal uddyber brugen af fælles tjenester i den offentlige forvaltning

g) Portugal reducerer antallet af lokalafdelinger af fagministerier (f.eks. skat, social sikring, retsvæsen) ved at samle dem i borgerservicecentre og udvikle e-fovaltning yderligere i løbet af programmet

h) Portugal fortsætter med at omorganisere og rationalisere hospitalsvæsenet gennem specialisering, koncentration og nedskæring af hospitalstjenesternes størrelse, fælles forvaltning og fælles drift af hospitaler. Afslutter implementeringen af handlingsplanen inden udgangen af 2013

i) med støtte fra internationalt anerkendte eksperter og efter vedtagelsen af ændringerne til den nye lejelovgivning for byområder 6/2006 og bekendtgørelsen, som forenkler den administrative procedure for renovering iværksætter Portugal en omfattende gennemgang af boligmarkedet

j) Portugal udvikler et landsdækkende matrikelsystem, så der kan ske en mere ligelig fordeling af fordele og omkostninger ved gennemførelse af byplanlægning

k) Portugal gør ledelsesværktøjerne til analyse, overvågning og vurdering af resultater og indvirkning af uddannelsespolitikker fuldt ud operationelle og fastsætter, hvilke erhvervsskoler der skal tjene som referenceskoler

l) Portugal færdiggør vedtagelsen af de tilbageværende sektormæssige ændringer, som er nødvendige for fuldt ud at gennemføre tjenesteydelsesdirektivet

m) Portugal implementerer målrettede foranstaltninger for at reducere antallet af ophobede sager om håndhævelse og dermed løse problemet med ophobningen af retssager

n) Portugal vedtager rammeloven om de vigtigste nationale reguleringsmyndigheder for at sikre fuldstændig uafhængighed og finansiel, administrativ og ledelsesmæssig selvstændighed

o) Portugal forbedrer vilkårene for erhvervslivet ved at færdiggøre igangværende reformer, der skal reducere de administrative byrder [kvikskranker som omhandlet i tjenesteydelsesdirektivet og projekter, der ikke kræver forhåndsgodkendelse] og ved at foretage yderligere forenkling af eksisterende licensprocedurer, reguleringer og andre administrative byrder i økonomien, som er en stor hindring for udviklingen af økonomiske aktiviteter

p) Portugal færdiggør reformen af lovgivningen om havnearbejde og systemet til forvaltning af havne, herunder en gennemgang af koncessioner til havnedrift

q) Portugal implementerer de foranstaltninger, som skal forbedre transportsystemets funktion

r) Portugal implementerer de foranstaltninger, der skal fjerne den på takstområdet opståede gæld inden forpå energi, og gennemfører fuldt ud den tredje EU-energipakke."

__________________________

* EUT L 376 af 27.12.2006, s. 36.

** EUT L 255 af 30.9.2005, s. 1.

*** EUT L 48, 23.2.2011, s. 1."

2) stk. 9 affattes således:

"9. Med henblik på at genskabe tilliden til den finansielle sektor rekapitaliserer Portugal sin banksektor i tilstrækkeligt omfang og nedgearer den på forsvarlig vis. I den forbindelse gennemfører Portugal den strategi for de portugisiske bankkoncerner, som den har udarbejdet i samråd med Kommissionen, ECB og IMF, med henblik på at bevare den finansielle stabilitet. Portugal skal især:

a) tilskynde banker til på et holdbart grundlag at styrke deres stødpuder i form af sikkerhedsstillelse

b) sikre en afbalanceret og forsvarlig nedgearingsproces i banksektoren, hvilket fortsat er af afgørende betydning for en varig eliminering af ubalancer i finansieringen. Bankernes finansieringsplaner har som mål at begrænse deres udlåns-/indlånskvote til en indikativ værdi på ca. 120 % i 2014 og begrænse afhængigheden af eurosystemets finansieringsordninger på mellemlang sigt. Disse finansieringsplaner gennemgås hvert kvartal

c) tilskynde til diversificering af finansieringsalternativerne for virksomhedssektoren og især SMV'er gennem en række foranstaltninger, der kan forbedre deres adgang til kapitalmarkederne og eksportkreditforsikring

d) fortsætte strømliningen af den statsejede CGD-koncern

e) optimere inddrivelsen af de aktiver, der er overført fra BPN til de tre statsejede SPV-selskaber, ved at udlicitere forvaltningen af aktiverne til en professionel tredjepart med mandat til gradvis at inddrive aktiverne over tid. Den portugisiske regering udvælger den part, der forvalter lånene via en udbudsprocedure, og dennes mandat skal omfatte tilstrækkelige incitamenter til at maksimere inddrivelserne og minimere driftsomkostningerne. Den portugisiske regering sikrer rettidig afhændelse af datterselskaberne og aktiverne i de to andre statsejede SPV-selskaber

f) med udgangspunkt i de foreløbige forslag, der skal tilskynde til diversificering af finansieringsalternativer for virksomhedssektoren, udvikle og finde løsninger til fremskaffelse af finansieringsalternativer til traditionel bankkredit for erhvervssektoren. Den portugisiske regering vurderer effektiviteten af statsfinansierede eksportkreditforsikringsordninger med henblik på at træffe passende foranstaltninger, som er forenelige med EU-retten, for at fremme eksporten

g) sikre en indledende og periodisk finansieringsordning for afviklingsfonden i to trin – først ved godkendelse af en bekendtgørelse om bankernes bidrag til afviklingsfonden og dernæst ved godkendelse af en tilsynsmeddelelse om de specifikke periodiske bidrag fra bankerne; vedtage tilsynsmeddelelser om afviklingsplaner. Implementeringen af genopretnings- og afviklingsplanerne for bankerne skal prioritere dem, der har systemisk betydning

h) implementere rammerne, der kan tilskynde finansieringsinstitutterne til at tilbyde husholdninger udenretslig gældsomlægning, gøre gennemførelsen af omstruktureringen af virksomhedernes gæld mere smidig og gennemføre en handlingsplan, der kan forbedre offentlighedens kendskab til de forskellige omstruktureringsværktøjer

i) forelægge ændringsforslag for parlamentet til de retlige rammer for adgangen til offentlige midler, således at staten under klart definerede omstændigheder og i overensstemmelse med reglerne om statsstøtte kan udøve kontrol over en institution og foretage de obligatoriske rekapitaliseringer."

Artikel 2

Denne afgørelse er rettet til Portugal.

Artikel 3

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 118 af 12.5.2010, s. 1.